มันนีทูเดย์
คลังเร่งรัฐวิสาหกิจตั้งเอ็มดีใหม่
29 ต.ค. 2565

คลังเร่งรัฐวิสาหกิจตั้งเอ็มดีใหม่
นายจักรกฤศฏิ์ พาราพันธกุล รองปลัดกระทรวงการคลัง ปฏิบัติหน้าที่หัวหน้ากลุ่มภารกิจด้านทรัพย์สิน เปิดเผยว่า กระทรวงการคลังได้ทำหนังสือถึงรัฐวิสาหกิจกว่า 10 แห่ง ที่ยังไม่มีกรรมการผู้จัดการ ให้เร่งกระบวนการสรรหาโดยเร็วเพื่อให้มีผู้บริหารครบทุกแห่ง โดยพบว่ามีรัฐวิสาหกิจในสังกัดกระทรวงการคลัง 4 แห่ง ที่ยังไม่มีกรรมการผู้จัดการ ได้แก่ ธนาคารอิสลามแห่งประเทศไทย (ไอแบงก์) ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) และธนาคารออมสิน เบื้องต้นคาดว่าธนาคารออมสินจะเสนอชื่อ นายชาติชาย พยุหนาวีชัย รองกรรมการผู้จัดการธนาคารกสิกรไทย เข้าเป็นวาระจรให้ที่ประชุมคณะรัฐมนตรีพิจารณาได้ทันในสัปดาห์นี้ ด้านเอสเอ็มอีแบงก์ได้เปิดการสรรหาและคาดว่าจะได้กรรมการผู้จัดการคนใหม่ คือ นายสุพจน์ อาวาส ผู้ช่วยผู้อำนวยการธนาคารออมสิน ซึ่งคาดว่าจะได้ข้อสรุปที่ชัดเจนภายในสัปดาห์นี้ 
บสก.ออกหุ้นกู้ 4.5 พันล้านบาท 
นายกฤษณ์ เสสะเวช กรรมการผู้จัดการใหญ่ เปิดเผยว่า บริษัทได้เสนอขายหุ้นกู้ชนิดระบุชื่อผู้ถือประเภทไม่ด้อยสิทธิ ไม่มีหลักประกัน ไม่มีผู้แทนผู้ถือหุ้นกู้ และผู้ถือหุ้นกู้มีสิทธิให้ผู้ออกหุ้นกู้ทำการไถ่ถอนหุ้นกู้ก่อนครบกำหนดมูลค่า 4,500 ล้านบาท อายุ 3 ปี อัตราดอกเบี้ย 3.33% เพื่อใช้เป็นเงินทุนในการรับซื้อรับโอนสินทรัพย์ด้อยคุณภาพ และเป็นเงินหมุนเวียนในการประกอบธุรกิจ รวมถึงชำระคืนเงินกู้ยืม โดยได้รับการจัดอันดับความน่าเชื่อถือที่ AA-(tha) แนวโน้มอันดับเครดิตเป็นลบ จากบริษัท ฟิทช์ เรทติ้งส์ (ประเทศไทย) และได้ลงนามในสัญญาแต่งตั้งให้ธนาคารกรุงศรีอยุธยา และธนาคารกสิกรไทย เป็นผู้จัดจำหน่าย